ທ່ານ ປອ. ເຈືອງມິງຕ໊ວນ, ກຳມະການສູນກາງພັກ, ລັດຖະມົນຕີ ກະຊວງຖະແຫຼງຂ່າວ ແລະ ການສື່ສານ. (ພາບ: dangcongsan.vn)
ວກ. ອອນໄລ - ພ້ອມກັບການພັດທະນາຢ່າງໄວແລະບໍ່ຢຸດຢັ້ງ ຂອງເຕັກໂນໂລຊີຂໍ້ມູນຂ່າວສານ ແລະ ຖະແຫຼງຂ່າວ, ໂລກປະຈຸບັນກໍ່ມີການຫັນປ່ຽນຕາມທິດພັດທະນາສັງຄົມຂໍ້ມູນຂ່າວສານ. ລຳດັບການພັດທະນານີ້ ໄດ້ວາງຄວາມທົດສອບໃໝ່ຫຼາຍຢ່າງທີ່ລຽນຕິດ ທັງໃຫ້ປະຊາຊົນ ແລະ ວິສາຫະກິດ ກໍ່ຄືອົງການຮັບຜິດຊອບການຄຸ້ມຄອງ. ການຈັດຕັ້ງຜັນຂະຫຍາຍໂຄງການປະຕິບັດອັນໜຶ່ງທີ່ມີປະສິດທິຜົນ ເພື່ອແນໃສ່ກໍ່ສ້າງ ແລະ ພັດທະນາສັງຄົມຂໍ້ມູນຂ່າວສານ ທີ່ປອດໄພ, ສົດໃສ ຢູ່ຫວຽດນາມໃນປະຈຸບັນ ເປັນຄວາມຮຽກຮ້ອງທີ່ສຳຄັນແລະຮີບດ່ວນ ເພື່ອປະກອບສ່ວນເຂົ້າໃນພາລະກິດແຫ່ງການຍູ້ແຮງ ການຫັນປະເທດເປັນອຸດສາຫະກຳ ທັນສະໄໝ ແລະ ການເຊື່ອມໂຍງສາກົນ.
ທ່າອຽງເເຫ່ງການພັດທະນາ
ການກຳເນີດແລະແຜ່ຫຼາຍຂະຫຍາຍຕົວຂອງເຄືອຂ່າຍອິນເຕີເນັດ ແຕ່ຊຸມປີ 1990 ມາຮອດປະຈຸບັນນີ້ ໄດ້ແລະພວມສ້າງເປັນການປະຕິວັດເຄືອຂ່າຍຂໍ້ມູນຂ່າວສານຢ່າງແທ້ຈິງ. ໃນລະຫວ່າງ 20 ປີທີ່ຜ່ານມາມໍ່ນີ້, ຈຳນວນຄົນນຳໃຊ້ອິນເຕີເນັດໃນທົ່ວໂລກ ໄດ້ເພີ່ມຂຶ້ນທົບ 90 ເທື່ອ (ແຕ່ 35 ລ້ານຄົນໄດ້ຂຶ້ນເປັນ 3 ຕື້ກວ່າຄົນ). ໃນເວລານັ້ນ, ຈຳນວນຄົນທີ່ນຳໃຊ້ໂທລະສັບມືຖືກໍ່ເພີ່ມຂຶ້ນປະມານ 60 ເທື່ອ (ແຕ່ 80 ລ້ານຄົນ ຂຶ້ນເປັນ 5 ຕື້ຄົນ). ຕາມການສະຖີຕິ, ໃນປະຈຸບັນ ໃນທຸກໆສອງມື້ ມະນຸດໄດ້ສ້າງຈຳນວນຂໍ້ມູນຂ່າວສານເທົ່າກັບຈຳນວນຂໍ້ມູນຂ່າວສານທີ່ມະນຸດໄດ້ສ້າງຂຶ້ນນັບແຕ່ເວລາກຳເນີດອະລິຍະທຳຂອງມະນຸດ ມາຮອດປີ 2003.
ອາດຈະເວົ້າໄດ້ວ່າ, ອິນເຕີເນັດ ເປັນທ່າອຽງແຫ່ງການພັດທະນາຮ່ວມກັນ ຂອງຍຸກສະໄໝວິທະຍາສາດ - ເຕັກໂນໂລຊີ. ອິນເຕີເນັດ ໄດ້ເຮັດໃຫ້ມະນຸດໃກ້ຊິດຕິດພັນກັນຍິ່ງຂຶ້ນ ໃນເມື່ອທີ່ມະນຸດມີໂອກາດເຂົ້າເຖິງກັບສາງຂໍ້ມູນຂ່າວສານອັນໃຫຍ່ຫຼວງຕ່າງໆຂອງໂລກ ທີ່ຄົງຈະໄດ້ຮັບການປັບປຸງຢ່າງທັນທີໃນທຸກໆເວລາຢູ່ທົ່ວໂລກ. ຂໍ້ມູນຂ່າວສານໃນອິນເຕີເນັດ ມີຄວາມອຸດົມສົມບຸນ ແລະ ຫຼາກຫຼາຍທີ່ສຸດ, ມັນຊ່ວຍເພີ່ມທະວີຄວາມສາມາດໃນການແລກປ່ຽນຂໍ້ມູນຂ່າວສານ ລະຫວ່າງທຸກຄົນນຳກັນ, ປະກອບສ່ວນເຂົ້າໃນການພັດທະນາເສດຖະກິດພູມປັນຍາ, ເພີ່ມລັກສະນະປະຊາທິປະໄຕ ໂປ່ງໃສ ແລະ ເປີດເຜີຍໃນສັງຄົມ. ອິນເຕີເນັດ ໄດ້ນຳເອົາຜົນປະໂຫຍດຫຼາຍຢ່າງ ມາໃຫ້ຊີວິດສັງຄົມດ້ວຍລະບົບການບໍລິການຕ່າງໆ ທີ່ອຸດົມສົມບຸນກ່ຽວກັບບັນດາຂົງເຂດຕຄື: ການສຶກສາ, ໂອກາດຮ່ຳຮຽນໂດຍຜ່ານເຄືອຂ່າຍອິນເຕີເນັດ ກໍ່ໄດ້ເພີ່ມຂຶ້ນ, ການບໍລິການດ້ານການຊອກຫາວຽກເຮັດງານທຳ, ທຸລະກິດ, ໄດ້ສ້າງເປັນສະໜາມການແຂ່ງຂັນລະຫວ່າງບັນດາວິສາຫະກິດດ້ວຍກັນ ເພື່ອປະກອບສ່ວນເຂົ້າໃນການປະຕິຮູບການບໍລິຫານ ແລະ ນຳເອົາປະສິດທິຜົນທີ່ແນ່ນອນ ມາໃຫ້ການເຄື່ອນໄຫວຄຸ້ມຄອງບໍລິຫານລັດ... ໂດຍຜ່ານການກໍ່ສ້າງ ແລະ ພັດທະນາລັດຖະບານອອນໄລ, ການຄ້າອອນໄລ, ໜັງສືພິມແລະວາລະສານອອນໄລ, ເຄືອຂ່າຍສັງຄົມ ແລະ ບັນດາຮູບການຖະແຫຼງຂ່າວອື່ນໆ ໃນເຄືອຂ່າຍອິນເຕີເນັດ.
ເຖິງປີ 2025, ສ່ວນໃຫຍ່ຂອງປະຊາກອນໂລກໃນເວລານັ້ນ, ຄາດກະວ່າປະມານ 8 ຕື້ຄົນ, ຈະສາມາດເຊື່ອມຕໍ່ເຄືອຂ່າຍອິນເຕີເນັດ ດ້ວຍອຸປະກອນຂະໜາດນ້ອຍໃນຝ່າມືຂອງຕົນ. ການສືບຕໍ່ຍູ້ແຮງວິວັດການພັດທະນາສັງຄົມຂໍ້ມູນຂ່າວສານ ໄດ້ກາຍເປັນທາງເລືອກທົ່ວໄປຂອງບັນດາປະເທດໃນໂລກ ໃນການຊຸກຍູ້ການພັດທະນາເສດຖະກິດ - ສັງຄົມ, ຊອກຫາຄວາມຈະເລີນສີວິໄລ, ວັດທະນາຖາວອນຢ່າງໝັ້ນຄົງຍືນຍົງ.
ພິຈາລະນາທາງດ້ານທາດແທ້, ເຄືອຂ່າຍອິນເຕີເນັດ ໄດ້ສ້າງເປັນສັງຄົມຂໍ້ມູນຂ່າວສານໜຶ່ງທີ່ຄ້າຍຄືກັນກັບສັງຄົມຕົວຈິງ, ເຊິ່ງໃນສັງຄົມຂໍ້ມູນຂ່າວສານນັ້ນ ມະນຸດຈະປະຕິສຳພັນ ພົວພັນ ແບ່ງປັນຂໍ້ມູນຂ່າວສານປະຈຳວັນນຳກັນ. ຄ້າຍຄືກັບສັງຄົມຕົວຈິງ, ສັງຄົມຂໍ້ມູນຂ່າວສານ ກໍ່ມີດ້ານລົບຂອງມັນ. ລັດຖະບານບາງປະເທດທີ່ມີຄວາມຊິນເຄີຍພໍສົມຄວນກັບວິທີຈັດຕັ້ງການຄຸ້ມຄອງແຫ່ງລັດຕໍ່ກັບສັງຄົມຕົວຈິງ ແຕ່ກໍ່ອາດຈະຕົກຊະເງີ້ຕໍ່ສິ່ງທ້າທາຍໃໝ່ ທີ່ມີລັກສະນະ “ບໍ່ເປັນແບບດັ້ງເດີມ” ໃນການຄຸ້ມຄອງສັງຄົມຂໍ້ມູນຂ່າວສານ. ຈຸດຕ່າງກັນອັນພົ້ນເດັ່ນຈຳນວນໜຶ່ງທີ່ມີລັກສະນະ “ບໍ່ເປັນແບບດັ້ງເດີມ” ຂອງສັງຄົມຂໍ້ມູນຂ່າວສານນັ້ນ ລວມມີ:
ທີໜຶ່ງ, ສັງຄົມຂໍ້ມູນຂ່າວສານເປັນສັງຄົມທີ່ມີລັກສະນະທົ່ວໂລກ, ບໍ່ມີຊາຍແດນທີ່ລະອຽດຄືໃນສັງຄົມຕົງຈິງ. ທຸກການເຄື່ອນໄຫວຂອງສັງຄົມຕົວຈິງໄດ້ຮັບການຄວບຄຸມ ແລະ ຄຸ້ມຄອງດ້ວຍກົດໝາຍ. ໃນຂະນະນັ້ນ, ກົດໝາຍຂອງປະເທດໜຶ່ງກໍ່ພຽງແຕ່ມີຄວາມສັກສິດຄວບຄຸມພາຍໃນຊາຍແດນຂອງປະເທດນັ້ນເທົ່ານັ້ນ.
ທີສອງ, ໂດຍຕ່າງກັນກັບສັງຄົມຕົວຈິງ, ຍ້ອນທາດແທ້ເປີດກວ້າງຂອງສະພາບແວດລ້ອມອິນເຕີເນັດ ດັ່ງນັ້ນພົມລະເມືອງຂອງສັງຄົມຂໍ້ມູນຂ່າວສານ (ຄົນນຳໃຊ້ອິນເຕີເນັດ) ອາດຈະປິດບັງຊື່ສາຍຕົວຕົນທີ່ແທ້ຈິງຂອງຕົນຢ່າງງ່າຍດາຍ.
ທີສາມ, ສັງຄົມໃນເຄືອຂ່າຍອິນເຕີເນັດ ເປັນສັງຄົມທີ່ມີລັກສະນະປະຕິສຳພັນສູງ ແລະ ມີລັກສະນະຊົ່ວຄາວ, ຂໍ້ມູນຂ່າວສານທີ່ໄດ້ສ້າງຂຶ້ນຢ່າງຕໍ່ເນື່ອງ ບໍ່ຢຸດຢັ້ງ, ພ້ອມທັງໄດ້ແບ່ງປັນ ເຜີຍແຜ່ ສົ່ງຂ່າວໃນຂອບເຂດທົ່ວໂລກໃນທັນທີທັນໃດ, ມີຄວາມໄວທີ່ສຸດ ທຽບກັບບັນດາຮູບການສົ່ງຂ່າວແບບດັ້ງເດີມຂອງສັງຄົມຕົວຈິງ.
ເພື່ອຮັບມືກັບສິ່ງທ້າທາຍຕ່າງໆທີ່ມີລັກສະນະ “ບໍ່ເປັນແບບດັ້ງເດີມ” ເຫຼົ່ານີ້, ຫຼາຍປະເທດໃນໂລກໄດ້ ແລະ ພວມຄົ້ນຄ້ວາ, ປະຕິບັດນະໂຍບາຍສອງສະບັບທີ່ມີຈິນຕະນາການຄຸ້ມຄອງທີ່ຕ່າງກັນ, ສະບັບໜຶ່ງແມ່ນນຳໃຊ້ໃນສັງຄົມຕົວຈິງ ແລະ ອີກສະບັບໜຶ່ງນຳໃຊ້ໃນສັງຄົມຂໍ້ມູນຂ່າວສານທີ່ເຄືອຂ່າຍອິນເຕີເນັດ.
ແຕ່ວ່າ, ເພື່ອຄຸ້ມຄອງສັງຄົມຂໍ້ມູນຂ່າວສານໃນເຄືອຂ່າຍອິນເຕີເນັດໃຫ້ໄດ້ຮັບຜົນດີນັ້ນ ມັນແມ່ນບັນຫາທີ່ບໍ່ງ່າຍດາຍ ແລະ ບໍ່ມີແບບຢ່າງມາກ່ອນ. ໃນປະຫວັດສາດແຫ່ງການພັດທະນາຂອງສັງຄົມ, ມະນຸດຕ້ອງຜ່ານຫຼາຍສະຫັດສະວັດຈຶ່ງບູລະນະລະບຽບກົດໝາຍການຄຸ້ມຄອງໄດ້, ໃນຂະນະນັ້ນ, ສັງຄົມຂໍ້ມູນຂ່າວສານໃນເຄືອຂ່າຍອິນເຕີເນັດຫາກໍ່ປະກົດຕົວໃນສອງສາມທົດສະວັດຜ່ານມາເທົ່ານັ້ນ. ນັ້ນແມ່ນໂອກາດພ້ອມທັງເປັນສິ່ງທ້າທາຍທີ່ໃຫຍ່ໂຕສຳລັບຫຼາຍປະເທດໃນໂລກ, ໃນນັ້ນມີປະເທດຫວຽດນາມ.
ສະພາບຄວາມເປັນຈິງຢູ່ຫວຽດນາມໃນປະຈຸບັນ
ພັກແລະລັດຫວຽດນາມ ຍາມໃດກໍ່ໃຫ້ຄວາມສຳຄັນ ແລະ ເອົາໃຈໃສ່ເຖິງການຍຸ້ແຮງການໝູນໃຊ້ ແລະ ພັດທະນາເຕັກໂນໂລຊີຂໍ້ມູນຂ່າວສານ ໃນການຄຸ້ມຄອງ ແລະ ພັດທະນາເສດຖະກິດ - ສັງຄົມ. ພ້ອມກັນກັບການຂະຫຍາຍຕົວຢ່າງໄວວາຂອງເຕັກໂນໂລຊີຂໍ້ມູນຂ່າວສານແລະອິນເຕີເນັດ, ບັນດາການເຄື່ອນໄຫວໃໝ່ເຊັ່ນ ລັດຖະບານອອນໄລ, ການຄ້າອອນໄລ, ການຊຳລະອອນໄລ, ໜັງສືພິມແລະວາລະສານອອນໄລ, ເຄືອຂ່າຍສັງຄົມ ແລະ ບັນດາຮູບການຖະແຫຼງຂ່າວໃນອິນເຕີເນັດ ຢູ່ຫວຽດນາມ ກໍ່ມີບາດກ້າວຂະຫຍາຍຕົວຢ່າງແຂງແຮງ, ໄດ້ປະກອບສ່ວນເຂົ້າໃນການຍົກສູງຄຸນນະພາບ, ປະສິດທິຜົນຂອງວຽກງານຂໍ້ມູນຂ່າວສານ, ໂຄສະນາ, ຍົກລະດັບຄວາມຮູ້ໃຫ້ປະຊາຊົນ, ຕອບສະໜອງຄວາມຕ້ອງການດ້ານຂໍ້ມູນຂ່າວສານ, ການຊົມໃຊ້ວັດທະນະທຳຂອງປະຊາຊົນທີ່ນັບມື້ນັບສູງຂຶ້ນ.
ແຕ່ວ່າ, ພາຍຫຼັງການຂະຫຍາຍຕົວໃນໄລຍະເວລາໜຶ່ງ, ດ້ານລົບຂອງອິນເຕີເນັດ ກໍ່ໄດ້ສົ່ງຜົນກະທົບຢ່າງຈະແຈ້ງເຖິງຫຼາຍດ້ານຂອງຊີວິດສັງຄົມຫວຽດນາມ, ໃນນັ້ນມີຜົນກະທົບທີ່ຫຍໍ້ທໍ້ຫຼາຍຢ່າງຄື ການສ້າງເວັບໄຊຟິດຊິງເປັນຈຳນວນຫຼາຍ, ການສົ່ງຂ່າວເສກສັນປັ້ນແຕ່ງ, ຜິດກັບຮີດຄອງປະເພນີຂອງປະເທດຊາດເຮົາ, ການກະຈ່າຍໄວຣັສ, ມັນແວ... ບໍ່ພຽງແຕ່ປະຊາຊົນເທົ່ານັ້ນ ຫາກນັບທັງອົງການຈັດຕັ້ງ, ວິສາຫະກິດທີ່ສະໜອງການບໍລິການອອນໄລໃນອິນເຕີເນັດ ກໍ່ລ້ວນແຕ່ຖືກຜົນກະທົບ, ຖືກເສຍຫາຍທາງດ້ານເສດຖະກິດ, ອິດທິພົນ, ລະດັບຄວາມເຊື່ອໝັ້ນ....
ຮ້າຍແຮງກ່ວານັ້ນ, ຜົນປະໂຫຍດ ແລະ ອະທິປະໄຕດ້ານດິຈິຕອນ ຂອງປະເທດກໍ່ກຳລັງຖືກນາບຂູ່. ບັນດາອິດທິກຳລັງສັດຕູ, ພວກປະຕິການ ໄດ້ສວຍໃຊ້ອິນເຕີເນັດ ເພື່ອໃສ່ຮ້າຍປ້າຍສີສ່ວນບຸກຄົນ, ຍຸຍົງສົ່ງເສີມການຄັດຄ້ານຕ້ານຢັນ, ປະຕິບັດການສອດແນມ, ສືບຂ່າວອອນໄລ, ທຳລາຍການປ້ອງກັນຊາດ - ປ້ອງກັນຄວາມສະຫງົບຂອງປະເທດ. ໃນໂລກໄດ້ມີຫຼາຍປະເທດຖືເອົາ ຍ່ານເວຫາອິນເຕີເນັດ ແລະ ສັງຄົມຂໍ້ມູນຂ່າວສານ ເປັນເທສະແຫ່ງການພັດທະນາທີ່ຫ້າຂອງປະເທດຕົນ ໄປຄຽງຄູ່ກັບໜ້າດິນ, ມະຫາສະມຸດ, ທ້ອງຟ້າ ແລະ ຈັກກະວານ.
ໃນສະພາບຕົວຈິງຢູ່ຫວຽດນາມປະຈຸບັນ, ອາດຈະເຫັນໄດ້ວ່າ, ໃນຊີວິດຕົວຈິງ ບົດບາດຂອງລັດ ແລະ ການເຄື່ອນໄຫວຄຸ້ມຄອງແຫ່ງລັດ ໄດ້ຊ່ວຍສົ່ງເສີມປັດໃຈທີ່ຕັ້ງໜ້າ, ແກ້ໄຂບັນດາການກະທຳທີ່ຜິດພາດ ແລະ ຮັກສາຄວາມເປັນລະບຽບຮຽບຮ້ອຍທາງສັງຄົມໄດ້, ແຕ່ບັນດາມາດຕະການຄຸ້ມຄອງແຫ່ງລັດແບບດັ້ງເດີມນັ້ນ ຈະບໍ່ເໝາະສົມກັບການຄຸ້ມຄອງເຄືອຂ່າຍສັງຄົມໃນອິນເຕີເນັດ.
ສາເຫດຕົ້ນຕໍແມ່ນ ບັນດາພື້ນຖານເຄືອຂ່າຍສັງຄົມໃຫຍ່ ທີ່ຖືກຄຸ້ມຄອງແລະຂັບເຄື່ອນໂດຍບັນດາກຸ່ມບໍລິສັດຂ້າມຊາດຕ່າງປະເທດ ພ້ອມດ້ວຍລະບົບເຄື່ອງຈັກ ເຄື່ອງປະກອບທີ່ຕິດຕັ້ງຢູ່ກະແຈກກະຈາຍໃນທົ່ວໂລກ. ບັນດາມາດຕະການຄຸ້ມຄອງແບບດັ້ງເດີມ ຂອງອົງການຮັບຜິດຊອບຂອງຫວຽດນາມ ຄື ການອອກໃບອະນຸຍາດ, ການກວດກາ ຕິດຕາມ, ການສັ່ງໃຫ້ລຶບບົດຂ່າວບົດຄວາມອອກຈາກເວັບໄຊ... ບໍ່ສາມາດໝູນໃຊ້ໄດ້ໃນເກືອບທຸກກໍລະນີ. ບັນດາມາດຕະການດ້ານເຕັກນິດຄື ສະກັດກັ້ນ, ກັ່ນຕອງການເຂົ້າເຖິງເວັບໄຊ ເຊິ່ງຕ້ອງການລົງທຶນດ້ວຍຄ່າໃຊ້ຈ່າຍຫຼາຍ, ບໍ່ສາມາດນຳເອົາປະສິດທິຜົນມາໄດ້, ເປັນຜົນກະທົບບໍ່ດີຕໍ່ສັງຄົມ ແລະເປັນຜົນຮ້າຍຕໍ່ການເຊື່ອມໂຍງສາກົນ. ຄຽງຄູ່ກັນນັ້ນ, ລັກສະນະບໍ່ມີຊາຍແດນຂອງເຄືອຂ່າຍອິນເຕີເນັດ ເຮັດໃຫ້ການຄຸ້ມຄອງດ້ວຍບັນດາມາດຕະການດັ້ງເດີມ ບໍ່ມີປະສິດທິຜົນຄືດັ່ງຄວາມຕ້ອງການ.
ໃນສະພາບການນັ້ນ, ການຊອກຫາມາດຕະການແກ້ໄຂທີ່ເໝາະສົມ ແນໃສ່ຄຸ້ມຄອງສັງຄົມຂໍ້ມູນຂ່າວສານຕາມກົດໝາຍ, ສອດຄ່ອງກັບຫຼັກປະຕິບັດສາກົນ ແລະ ຈຸດພິເສດສະເພາະຂອງຫວຽດນາມ, ຫັນຄວາມທ້າທາຍໃຫ້ເປັນໂອກາດ, “ເພື່ອສັງຄົມຂໍ້ມູນຂ່າວສານທີ່ປອດໄພ, ສົດໃສແຫ່ງໜຶ່ງ”, ຕ້ອງຖືເປັນໜຶ່ງໃນບັນດາການບຸລິມະສິດອັນດັບໜຶ່ງໃນປະຈຸບັນ.
ປະສົບການ ແລະ ບັນດາບົດຮຽນປະຫວັດສາດ ໄດ້ໃຫ້ເຫັນວ່າ ເມື່ອຕ້ອງແກ້ໄຂບັນຫາໃຫຍ່ໜຶ່ງ, ຄົນ ຫວຽດນາມເຄີຍມີວິທີແກ້ໄຂທີ່ໄຫວພິບ, ສອດຄ່ອງກັບເງື່ອນໄຂພາຍໃນປະເທດ. ໃນໄລຍະເວລາສັ້ນແຕ່ 3 ເຖິງ 5 ປີ, ຈະກໍ່ສ້າງເຄືອຂ່າຍສັງຄົມທີ່ເປັນຂອງຫວຽດນາມລ້ວນໆໃຫ້ສຳເລັດຜົນ ເພື່ອປ່ຽນແທນໃຫ້ແກ່ເຄືອຂ່າຍສັງຄົມໃຫຍ່ຂອງຕ່າງປະເທດນັ້ນ ເປັນການຍາກ ປະຕິບັດບໍ່ໄດ້. ແນວຄິດບັນຊາພາທາງໃນໄລຍະສັ້ນ ແລະ ໄລຍະກາງ ແມ່ນຊຸກຍູ້ຄວາມປະດິດສ້າງຂອງທັງຝ່າຍອົງການຄຸ້ມຄອງ ແລະ ວິສາຫະກິດ.
ອົງການຄຸ້ມຄອງຕ້ອງຄົ້ນຄວ້າ, ຊອກຫາບັນດາມາດຕະການປະດິດສ້າງ, ບັນດາກົນໄກ, ນະໂຍບາຍ ເພື່ອຄຸ້ມຄອງໃຫ້ໄດ້ ຜູ້ນຳໃຊ້ອິນເຕີເນັດ ແລະ ວິສາຫະກິດ ນັບທັງວິສາຫະກິດທີ່ສະໜອງການບໍລິການຂ້າມຊາດ ຕາມກົດໝາຍຫວຽດນາມ. ກົນໄກ, ນະໂຍບາຍ, ຂໍ້ກຳນົດໃນການຄຸ້ມຄອງອິນເຕີເນັດ ຕ້ອງສ້າງເປັນ “ສະໜາມແຂ່ງຂັນ” ທີ່ສະເໝີພາບ ລະຫວ່າງບັນດາວິສາຫະກິດ, ບໍ່ກໍ່ຄວາມຫຍຸ້ງຍາກໃຫ້ແກ່ວິສາຫະກິດພາຍໃນປະເທດ. ວິສາຫະກິດຕ້ອງເສີມຂະຫຍາຍຈິດໃຈຫົວຄິດປະດິດສ້າງ, ເລີ່ມທຸລະກິດຢ່າງແຂງແຮງກວ່າອີກ ໃນການສວຍໃຊ້ທ່າໄດ້ປຽບແຫ່ງການແຂ່ງຂັນ ພິເສດສະເພາະຂອງຫວຽດນາມ ເພື່ອຊຸກຍູ້ການພັດທະນາແຫຼ່ງຊັບພະຍາກອນດ້ານຂໍ້ມູນຂ່າວສານດິຈິຕອນເປັນເທື່ອລະກ້າວ.
ໂຄງການປະຕິບັດອັນລະອຽດ
ໂຄງການປະຕິບັດອັນລະອຽດເພື່ອເຮັດໃຫ້ສັງຄົມຂໍ້ມູນຂ່າວສານທີ່ປອດໄພ ສົດໃສ ປະກົດເປັນຈິງນັ້ນຕ້ອງມີທິດທາງ ເປົ້າໝາຍທີ່ຈະແຈ້ງ, ສົມທົບຢ່າງກົມກຽວລະຫວ່າງຍຸດທະສາດອັນຍາວນານ ກັບມາດຕະການທີ່ຮີບດ່ວນໃນຕໍ່ໜ້າ, ໃນນັ້ນ ທັດສະນະ, ຈິນຕະຍາການແກ້ໄຂບັນຫາ ຕ້ອງມີການປ່ຽນແປງໃໝ່ໃຫ້ສອດຄ່ອງກັບສະພາບການປະຈຸບັນ.
ທັດສະນະແຫ່ງການພັດທະນາ
ທັດສະນະກຳນົດທິດຂອງໂຄງການປະຕິບັດທີ່ວາງອອກແມ່ນ ພັດທະນາສັງຄົມຂໍ້ມູນຂ່າວສານຫວຽດນາມ ທີ່ປອດໄພ, ສົດໃສ; ປະກອບສ່ວນເຂົ້າໃນການປົກປັກຮັກສາອະທິປະໄຕດິຈິຕອນແຫ່ງຊາດ; ຊຸກຍູ້ການຮ່ວມມື, ເຊື່ອມໂຍງສາກົນ ກ່ຽວກັບເຕັກໂນໂລຊີຂໍ້ມູນຂ່າວສານ ແລະ ຖະແຫຼງຂ່າວ; ຍົກສູງລະດັບຄວາມຮູ້ຂອງປະຊາຊົນ, ປະກອບສ່ວນອັນສຳຄັນເຂົ້າໃນການກຳນົດທິດວັດທະນະທຳ, ແບບດຳລົງຊີວິດຂອງທົ່ວສັງຄົມ, ຊຸກຍູ້ການພັດທະນາເສດຖະກິດ. ໃນຂອບເຂດດິນແດນຫວຽດນາມ, ເຄືອຂ່າຍສັງຄົມເວົ້າສະເພາະ ແລະ ເຄືອຂ່າຍອິນເຕີເນັດ ເວົ້າລວມ ຕ້ອງຢູ່ພາຍໃຕ້ອຳນາດຕັດສິນອະທິປະໄຕຂອງຫວຽດນາມ. ກົດໝາຍຂອງຫວຽດນາມຕ້ອງໄດ້ຮັບຄວາມເຄົາລົບນັບຖື ແລະ ປະຕິບັດຢ່າງເຂັ້ມງວດ. ອົງການຄຸ້ມຄອງແຫ່ງລັດຂອງຫວຽດນາມ ກໍ່ຕ້ອງຍົກສູງຄວາມສາມາດປະຕິບັດກົດໝາຍຢ່າງສົມຄູ່.
ເປົ້າໝາຍອັນລະອຽດ
ຈາກທັດສະນະກຳນົດທິດດັ່ງກ່າວເທິງນີ້, ເປົ້າໝາຍອັນລະອຽດທີ່ໄດ້ວາງອອກແມ່ນ ຈຳກັດຜົນກະທົບທີ່ຫຍໍ້ທໍ້ຂອງອິນເຕີເນັດ, ປົກປັກຮັກສາຜູ້ນຳໃຊ້ອິນເຕີເນັດຢູ່ຫວຽດນາມ ໃຫ້ພົ້ນຈາກໄພອັນຕະລາຍ, ຄວາມສ່ຽງ ຄວາມບໍ່ປອດໄພຂໍ້ມູນຂ່າວສານຢູ່ໃນເຄືອຂ່າຍ; ເພີ່ມທະວີຄວາມສັກສິດໃນການປະຕິບັດກົດໝາຍຂອງຫວຽດນາມ ກ່ຽວກັບອິນເຕີເນັດ; ຄຸ້ມຄອງແລະບໍລິຫານຈັດການສັງຄົມຂໍ້ມູນຂ່າວສານ ດ້ວຍກົດໝາຍ; ກໍ່ສ້າງສະພາບແວດລ້ອມເຄືອຂ່າຍທີ່ເຊື່ອຖືໄດ້ ເປັນຮາກຖານເພື່ອຊຸກຍູ້ການໝູນໃຊ້ເຕັກໂນໂລຊີຂໍ້ມູນຂ່າວສານ ແລະ ການແລກປ່ຽນຄ້າຂາຍອອນໄລ.
ໜ້າທີ່, ວິທີແກ້ໄຂໄລຍະຍາວ
ໂຄງການປະຕິບັດໄດ້ວາງ 3 ໝວດໜ້າທີ່, ວິທີແກ້ໄຂໄລຍະຍາວ, ມີລັກສະນະໄລຍະກາງ ແລະ ໄລຍະຍາວ ດັ່ງລຸ່ມນີ້:
ທີໜຶ່ງ, ສືບຕໍ່ປົວແປງບູລະນະຂອບກົດໝາຍ ເພື່ອສ້າງເງື່ອນໄຂທີ່ສະດວກໃຫ້ແກ່ອົງການຈັດຕັ້ງ, ບຸກຄົນທີ່ພົວພັນເຖິງການເຄື່ອນໄຫວ, ເປັນພື້ນຖານເພື່ອໃຫ້ອົງການຮັບຜິດຊອບດຳເນີນການຄຸ້ມຄອງ, ບໍລິຫານສັງຄົມຂໍ້ມູນຂ່າວສານ ສອດຄ່ອງກັບທຳນຽມສາກົນ ແລະ ຈຸດພິເສດສະເພາະຂອງຫວຽດນາມ.
ທີສອງ, ຍູ້ແຮງການຜັນຂະຫຍາຍຢ່າງຄົບຊຸດ ບັນດາເອກະສານຊີ້ນຳຂອງພັກ, ບັນດາໂຄງການ, ແຜນກຳນົດ, ແຜນການຊຸກຍູ້ການໝູນໃຊ້ ແລະ ພັດທະນາເຕັກໂນໂລຊີຂໍ້ມູນຂ່າວສານ, ຮັບປະກັນຄວາມປອດໄພດ້ານຂໍ້ມູນຂ່າວສານ ທີ່ລັດຖະບານ, ນາຍົກລັດຖະມົນຕີ ໄດ້ອະນຸມັດຜ່ານ.
ທີສາມ, ລະດົມແຫຼ່ງພະລັງ, ການເຂົ້າຮ່ວມຂອງທົ່ວສັງຄົມ, ພິເສດແມ່ນບັນດາວິສາຫະກິດ, ບັນດາອົງການຖະແຫຼງຂ່່າວ, ສື່ມວນຊົນ ໃນການພັດທະນາສັງຄົມຂໍ້ມູນຂ່າວສານຫວຽດນາມ ທີ່ປອດໄພ, ປອດໃສ.
ໜ້າທີ່, ວິທີແກ້ໄຂທີ່ຮີບດ່ວນ
ຄຽງຄູ່ກັບໝວດໜ້າທີ່ ວິທີແກ້ໄລຍະຍາວ, ໂຄງການປະຕິບັດໄດ້ວາງ 4 ໝວດໜ້າທີ່, ວິທີແກ້ໄຂອັນຮີບດ່ວນອອກມາດັ່ງລຸ່ມນີ້:
ທີໜຶ່ງ, ຍົກສູງຄວາມສາມາດໃນການຄຸ້ມຄອງ, ສ້າງຕັ້ງ ແລະ ຂັບເຄື່ອນລະບົບເກັບກຳ, ສັງລວມຂໍ້ມູນຂ່າວສານ, ຄົ້ນເຜີຍບັນດາແຫຼ່ງແຜ່ກະຈາຍຂໍ້ມູນຂ່າວສານທີ່ລະເມີດກົດໝາຍໃນເຄືອຂ່າຍ ເພື່ອຊ່ວຍເຫຼືອໃຫ້ແກ່ອົງການຮັບຜິດຊອບໃນການຕິດຕາມ, ແກ້ໄຂ. ສ້າງຕັ້ງກົນໄກກ່ຽວກັບການແບ່ງປັນຂໍ້ມູນຂ່າວສານທັນທີທັນໃດ, ມີປະສິດທິຜົນ ລະຫວ່າງອົງການຮັບຜິດຊອບ ກັບບັນດາວິສາຫະກິດທີ່ສະໜອງການບໍລິການດ້ານໂທລະຄົມມະນາຄົມ, ອິນເຕີເນັດ ແລະ ປະຊາຄົມ ໃນການປະສານງານ, ແກ້ໄຂບັນດາແຫຼ່ງແຜ່ກະຈາຍຂໍ້ມູນຂ່າວສານທີ່ຜິດກົດໝາຍໃນເຄືອຂ່າຍ. ສ້າງຕັ້ງ ແລະ ຂັບເຄື່ອນລະບົບຊ່ວຍເຫຼືອໃຫ້ຜູ້ນຳໃຊ້ເຊື່ອມຕໍ່ອິນເຕີເນັດ ຢ່າງປອດໄພ.
ທີສອງ, ພັດທະນາຊັບພະຍາກອນຂໍ້ມູນຂ່າວສານດິຈິຕອນ, ພັດທະນາບັນດາໝວດເວັບໄຊສະເພາະໃນເຄືອຂ່າຍສັງຄົມໃຫຍ່ຈຳນວນໜຶ່ງ ທີ່ມີເນື້ອໃນທີ່ຈັບໃຈ ເລັງໃສ່ເປົ້າໝາຍທີ່ລະອຽດ, ດຶງດູດໄດ້ການເຂົ້າຮ່ວມຂອງຜູ້ນຳໃຊ້ເປັນຈຳນວນຫຼາຍ. ເພີ່ມທະວີການສະໜອງຂໍ້ມູນຂ່າວສານທີ່ເປັນທາງການໃຫ້ແກ່ເຄືອຂ່າຍ, ພິເສດແມ່ນເຄືອຂ່າຍສັງຄົມ, ຕິດພັນກັບການຄຸ້ມຄອງ, ບັນຊາຄວບຄຸມຢ່າງແໜ້ນແຟ້ນທາງດ້ານເນື້ອໃນຂອງບັນດາເວັບໄຊຂໍ້ມູນຂ່າວສານທີ່ເປັນທາງການ ໃຫ້ຖືກຕ້ອງຕາມກຳນົດຂອງກົດໝາຍ. ພັດທະນາເຄືອຂ່າຍສັງຄົມຫວຽດນາມ ເພື່ອດຶງດູດການເຂົ້າຮ່ວມຂອງຜູ້ນຳໃຊ້ເປັນຈຳນວນຫຼວງຫຼາຍ. ພັດທະນາບັນດາຜະລິດຕະພັນ, ການບໍລິການອື່ນໆເພື່ອນຳໃຊ້ຢ່າງສຸດຂີດ ທ່າແຮງໃນການເຊື່ອມຕໍ່ຂອງເຄືອຂ່າຍອິນເຕີເນັດຫວຽດນາມ.
ທີສາມ, ຊ່ວຍເຫຼືອ ແລະ ພັດທະນາຊຸມຊົນ. ສ້າງຕັ້ງກົນໄກຕິດຕໍ່ທີ່ງ່າຍດາຍ, ສະດວກດີ, ມີຄວາມພ້ອມ ເພື່ອໃຫ້ຜູ້ນຳໃຊ້ສ່ອງແສງໃຫ້ອົງການຮັບຜິດຊອບຮູ້ ກ່ຽວກັບແຫຼ່ງແຜ່ຈະຈາຍຂໍ້ມູນຂ່າວສານທີ່ຜິດກົດໝາຍ, ຂໍ້ມູຂ່າວສານທີ່ເປັນໄພຕໍ່ບຸກຄົນ ແລະ ອົງການຈັດຕັ້ງ. ກໍ່ສ້າງ ແລະ ໂຄສະນາເຜີຍແຜ່ຢ່າງກວ້າງຂວາງກ່ຽວກັບຂໍ້ກຳນົດ, ມາດຕະຖານສັງຄົມ ສຳລັບຜູ້ນຳໃຊ້ອິນເຕີເນັດຢູ່ຫວຽດນາມ, ຊຸກຍູ້ການເປັນຮູບເປັນຮ່າງຂອງວັດທະນະທຳການປະພຶດ, ແບ່ງປັນຂໍ້ມູນຂ່າວສານທີ່ສົດໃສ, ກ່າວປະນາມ ຂວ້ຳບາດຕໍ່ການກະທຳທີ່ຕ້ານຄືນຜົນປະໂຫຍດຂອງຊຸມຊົນ, ຜົນປະໂຫຍດຂອງຊາດ ໃນເຄືອຂ່າຍອິນເຕີເນັດ. ຜັນຂະຫຍາຍບັນດາການເຄື່ອນໄຫວໂຄສະນາ, ແນະນຳ, ເຜີຍແຜ່ທັກສະການນຳໃຊ້ອິນເຕີເນັດ ທີ່ປອດໄພ ແລະ ມີປະສິດທິຜົນ.
ທີສີ່, ຮ່ວມມືກັບບັນດາອົງການທີ່ປະຕິບັດກົດໝາຍສາກົນ ໃນການສະກັດກັ້ນໄພອັນຕະລາຍທາງດ້ານຂໍ້ມູນຂ່າວສານທີ່ເລີ່ມຈາກຫວຽດນາມ ແລະ ແນໃສ່ຫວຽດນາມ. ຮ່ວມມືກັບບັນດາວິສາຫະກິດທີ່ສະໜອງການບໍລິການຂໍ້ມູນຂ່າວສານຜ່ານຊາຍແດນ, ພິເສດແມ່ນບັນດາວິສາຫະກິດເຈົ້າຂອງທີ່ຄຸ້ມຄອງເຄືອຂ່າຍສັງຄົມທີ່ມີຜູ້ນຳໃຊ້ເປັນຈຳນວນຫຼາຍຢູ່ຫວຽດນາມ ເພື່ອສ້າງຕັ້ງຫົວເງື່ອນໃນການປະສານສົມທົບແກ້ໄຂຂໍ້ມູນຂ່າວສານທີ່ລະເມີດກົດໝາຍ; ແບ່ງປັນຂໍ້ມູນຂ່າວສານ, ແນະນຳກ່ຽວກັບນະໂຍບາຍ ແລະ ກຳນົດທິດການລົງທຶນ, ປົວແປງຄຸນນະພາບການບໍລິການດ້ານຂໍ້ມູນຂ່າວສານຜ່ານຊາຍແດນຢູ່ຫວຽດນາມ. ປະສານສົມທົບກັບບັນດາອົງການຈັດຕັ້ງ, ວິສາຫະກິດຕ່າງປະເທດ ໃນວຽກງານໂຄສະນາ, ແນະນຳທັກສະການນຳໃຊ້ຜະລິດຕະພັນ, ການບໍລິການຂ້າມຜ່ານຊາຍແດນທີ່ປອດໄພ ແລະ ມີປະສິດທິຜົນ.
ເພື່ອຜັນຂະຫຍາຍບັນດາໝວດໜ້າທີ່, ວິທີແກ້ໄຂທີ່ກ່າວມາເທິງນີ້ ຕ້ອງລະດົມຢ່າງສູງສຸດ ບັນດາແຫຼ່ງພະລັງສັງຄົມ, ການເຂົ້າຮ່ວມຂອງບັນດາວິສາຫະກິດ, ປະຕິບັດຕາມຮູບການຫັນເປັນສັງຄົມ, ຂຸດຄົ້ນຄວາມສາມາດຈັດຕັ້ງຄຸ້ມຄອງ, ເຄື່ອນໄຫວຂອງວິສາຫະກິດ ເພື່ອຮັບປະກັນການປະຢັດ ແລະ ມີປະສິດທິຜົນ.
ເຄືອຂ່າຍກອມພິວເຕີ ແລະ ອິນເຕີເນັດ ເປັນໜຶ່ງໃນບັນດາຜົນງານທີ່ມີຜົນສະທ້ອນອັນຍິ່ງໃຫຍ່ຂອງມະນຸດຊາດ, ເລີ່ມຕົ້ນຍຸກໃໝ່ທີ່ມີຄວາມກ້າວໜ້າແບບກ້າວກະໂດດໃນທົ່ວໂລກ. ໃນຍຸກສະໄໝເຕັກໂນໂລຊີດິຈິຕອນນີ້, ຫວຽດນາມກຳລັງຢືນຕໍ່ໜ້າກາລະໂອກາດແລະຄວາມທ້າທາຍທີ່ແຊກຊ້ອນກັນ. ພາຍໃຕ້ການນຳພາຂອງພັກ, ການຄຸ້ມຄອງຂອງລັດ, ຫວຽດນາມພວມມີຄວາມສະດວກທີ່ແນ່ນອນ ເມື່ອໄດ້ສ້າງພື້ນຖານເບື້ອງຕົ້ນໃຫ້ແກ່ການພັດທະນາ. ດັ່ງນັ້ນ, ຫວຽດນາມຕ້ອງທັງຊຸກຍູ້ການປະຍຸກເຕັກໂນໂລຊີ ແລະ ພັດທະນາເຕັກໂນໂລຊີຢ່າງແຂງແຮງກວ່າອີກ ເພື່ອແນໃສ່ສວຍໃຊ້ຜົນປະໂຫຍດທີ່ເຕັກໂນໂລຊີໃໝ່ນຳມາໃຫ້, ທັງຕ້ອງຮັບປະກັນຄວາມສະຖຽມລະພາບດ້ານການເມືອງ, ວັດທະນະທຳ, ເສດຖະກິດ ແລະ ສັງຄົມຂອງປະເທດ. ການກໍ່ສ້າງແລະຜັນຍະຫຍາຍໂຄງການປະຕິບັດເພື່ອສັງຄົມຂໍ້ມູນຂ່າວສານທີ່ປອດໄພ ສົດໃສ ເພື່ອຫັນເປັນລະອຽດແນວທາງ ແຜນນະໂຍບາຍຂອງພັກ, ນະໂຍບາຍ ກົດໝາຍຂອງລັດ ບົນຈິດໃຈສ້າງສັນ ຈະຊ່ວຍເປີດກ້ວາງເທລະແຫ່ງການພັດທະນາ, ເສີມຂະຫຍາຍແຫຼ່ງພະລັງ, ຊຸກຍູ້ຄວາມປະດິດສ້າງ ເພື່ອການພັດທະນາຂອງປະເທດຢ່າງໝັ້ນຄົງຍືນຍົງ./.
ປອ. ເຈືອງມິງຕ໊ວນ
ກຳມະການສຸນກາງພັກ, ລັດຖະມົນຕີກະຊວງຖະແຫຼງຂ່າວ ແລະ ການສື່ສານ